REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/160-15

14. april 2015. godine

B e o g r a d

**Z A P I S N I K**

**37. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 14. APRILA 2015. GODINE**

Sednica je počela u 11,30 časova.

Sednici je predsedavao Petar Petrović, predsednik Odbora.

Sednici su prisustvovali članovi Odbora: Biljana Ilić Stošić, Biljana Savović, Mirjana Andrić, Živan Đurišić, Dragan Paunović, Tanja Tomašević Damnjanović, Miletić Mihajlović, Laslo Varga, Neđo Jovanović i Velinka Tošić.

Sednici su prisustvovali Vučeta Tošković (zamenik Vladimira Đukanovića) i Vesna Besarović (zamenik Meha Omerovića).

Sednici nisu prisustvovali članovi Odbora: Aleksandar Martinović, Olgica Batić, Jovan Marković, Balša Božović, niti njihovi zamenici.

Sednici su, kao predstavnici Ministarstva pravde, prisustvovali Biljana Pavlović, državni sekretar u Ministarstvu pravde, i Vladimir Vukićević, konsultant.

Na predlog predsednika Odbora utvrđen je sledeći

D n e v n i r e d :

1. Razmatranje Nacrta akcionog plana za Poglavlje 23 (broj 06-971/15, od 9. aprila 2015. godine);
2. Razno.

Pre prelaska na rad po utvrđenom dnevnom redu usvojen je, bez primedaba, zapisnik sa 36. sednice Odbora.

**Prva tačka dnevnog reda:** **Razmatranje** **Nacrta akcionog plana za Poglavlje 23 (broj 06-971/15, od 9. aprila 2015. godine)**

Predsednik Odbora je predložio da Odbor za pravosuđe, državnu upravu i lokalnu samoupravu predloži Odboru za evropske integracije da da pozitivno mišljenje na Nacrt akcionog plana.

Povodom ove tačke dnevnog reda Laslo Varga je izrazio zadovoljstvo što je ova verzija akcionog plana značajno proširena u odnosu na ranije verzije, kao i da će se uvažiti sve preporuke trećeg mišljenja savetodavnog komiteta Saveta Evrope, što smatra ključnom rečenicom. Zamera ovom dokumentu, međutim, izvesnu nepreciznost u upotrebi ustavnog termina o „odgovarajućoj“ zastupljenosti nacionalnih manjina u javnoj upravi, pravosuđu i javnim službama, jer dokument koristi pojmove „srazmerna“, čak „bolja“, „veća“ i sl, jer nije svejedno da li će se težiti odgovarajućoj ili srazmernoj zastupljenosti. Takođe postoji nekonzistentnost u delu koji se tiče zastupljenosti nacionalnih manjina u pravosuđu, naime za razliku od dela koji se tiče zastupljenosti nacionalnih manjina u tužilaštvu, koji je detaljno razarađen, nije na isti način razrađeno pitanje zastupljnosti nacionalnih manjina u sudovima. Isto se odnosi i na druge pravosudne profesije. Ukazao je, takođe, da se Nacrt akcionog plana bavi učešćem nacionalnih manjina u organima autonomne pokrajine i lokalne samouprave, a ne i učešćem u republičkim organima, pre svega područnim organima republičke uprave. Osim toga, Ustav i zakon uređuju učešće nacionalnih manjina ne samo u javnoj upravi, već i u javnim službama i javnim preduzećima, što bi svakako trebalo da sadrži i ovaj akcioni plan, kao okvir za posebni akcioni plan o nacionalnim manjinama kojim će se to, uveren je, svakako detaljno obuhvatiti i time ispraviti nedostaci Nacrta ovog akcionog plana. Bez obzira na iznete primedbe za koje očekuje da će se prihvatiti u pripremi posebnog akcionog plana za naconalne manjine, podržao je stav Odbora da se predloži Odboru za evropske integracije da da pozitivno mišljenje na Nacrt akcionog plana.

Biljana Pavlović je ukazala da će se svakako posebnim akcionim planom za nacionalne manjine preciznije obuhvatiti sva pitanja na koja se odnose navedene primedbe, koje su sasvim opravdane.

Odbor je odlučio da, na osnovu člana 51. Poslovnika Narodne skupštine, shodno tački 3. Odluke o postupku razmatranja predloga pregovaračke pozicije u procesu pregovora o pristupanji Republike Srbije Evropskoj uniji, podnese Odboru za evropske integracije sledeći

IZVEŠTAJ

Odbor za pravosuđe, državnu upravu i lokalnu samoupravu je odlučio da predloži Odboru za evropske integracije da da pozitivno mišljenje o Nacrtu akcionog plana za Poglavlje 23.

Za izvestioca Odbora na sednici Odbora za evropske integracije određen je Petar Petrović, predsednik Odbora.

**Druga tačka dnevnog reda: Razno**

U okviru ove tačke dnevnog reda nije bilo pitanja, ni predloga.

Sednica je završena u 11,45 časova.

SEKRETAR PREDSEDNIK

Ljiljana Miletić Živković Petar Petrović